அடுத்து சிறுதெய்வம் என்பதன் வரையறை என்ன என்று அறிதல் நம் கடமையாகிறது. உயிர்களில் சில பக்குவத்தில் ஏறியோ அல்லது அதனால் இறைவனால் சில பதங்கள் வழங்கப்பட்டு தேவர் எனப்படுவதோ உண்டு. திருமால், பிரமன், சண்டீசர், ருத்திரன், போன்றவர்கள் எல்லாம் இறைவன் அளித்த பதங்களில் அமர்ந்த உயிர்கள். அவர்கள் பதங்களில் அமர்ந்தாலும் உயிர்கள் தாம்; அவை தெய்வங்கள் அல்ல. ஆனால் சிலர் அவர்களையே தெய்வங்கள் என்றெண்ணி வணங்கத் தொடங்கி விடுகிறார்கள். இவர்கள் எல்லாம் வணங்குவதால் மால், பிரமன், ருத்திரன், போன்றவர்கள் தாமே தெய்வம் என்று இறுமாப்பு கொள்வதுண்டு; எனவே இவர்களை எல்லாம் மணிவாசகர் பொய்த்தேவு என்றும் சிவபெருமான் ஒருவரே மெய்த்தேவர் என்றும் அறுதியிட்டுக் கூறி இருக்கிறார். அவர் மட்டுமல்ல ஏனைய மூவரும் இதையே பல பட உறுதி செய்துள்ளனர். சான்றுகள் ஏராளமானவை இருப்பதால் விரிவஞ்சி விடுக்கிறோம். திருமுறைகளில் காண்க.